A Szövetség a Közös Célokért támogatásával, Petőfi Sándor születésének 200.évfordulója alkalmából, a Zsigárdi Alapiskola 44 tanulója és 6 pedagógusa tanulmányi kiránduláson vett részt az Országos Evangélikus Múzeumban Budapesten.

Az interaktív foglalkozásokat muzeológusok vezettték. A tárlatvezetésen az evangélikus egyház anyakönyvében rábukkantunk a gyermek Alexander Petrovics keresztlevelére és megcsodáltuk a fából és bádogból készült keresztelő medencét, ami eredetileg a kiskőrösi templomban állt. Megismertük az elemi iskolában használt palatáblát és plajbászt. A Petőfi korabeli iskolapadokban ülve interaktív feladványokat oldottunk meg, a kiállított paravánokon böngésztük a sárszentlőrinci algimnázium (ma felső tagozat) feljegyzéseit, a selmecbányai líceumban szerzett érdemjegyeit. Mérőszalaggal távolságot számítottunk a Petőfi család lakhelyei, Sándor evangélikus és egyéb iskolái között. A lányok belebújhattak a Petőfi korabeli hosszú szoknyákba, a fiúk pedig magukra ölthették a sújtásokkal díszített posztó felsőkabátot. Nagy kalandot jelentett számunkra a szabadulószoba, ahonnan rejtvények, fejtörők megfejtésével, kulcsok meglelésével jutottunk ki.

Tettünk egy sétát a Deák-téren, itt emléktábla őrzi Ján Kollár, a lelkész, költő, népdalgyűjtő emlékét, aki a pesti evangélikus egyházban szolgált és nála konfirmált a gyermek Petőfi. Az impozáns evangélikus templomban meghallgattuk a templom történetét, s itt jó volt egy kicsit elcsöndesedni.

Az ízletes ebéd elfogyasztása után a Csodák Palotájában játszottunk, szórakoztunk, de legfőképpen tanultunk. Kipróbálhattuk azt, ami az iskolában csupán elmélet volt, ez pedig segít megérteni a természet jelenségeit. Az Öveges professzorról elnevezett teremben A fagy birodalma elnevezésű fizikai kísérleten vettünk részt és a Richter Gedeon laborban kémiai kísérleteket végeztünk.

Élményekkel gazdagon tértünk haza és hálásak vagyunk a szövetségnek ezért a tanulmányi kirándulásért!

A Petőfi 200 emlékév kapcsán az iskolaudvaron tanulóink közreműködésével elültettük Petőfi-körtefáját, amit Kovács Gyula pomológus szaporított az eredeti, Székelykeresztúron található körtefáról.

Žiaček Adrianna